Kolégium rektora

26.06.2019

**Návrh na spustenie procesu implementácie Stratégie ľudských zdrojov pre výskumných pracovníkov a získanie európskeho ocenenia HR Excellence in Research Award (HRS4R)**

Predkladá: **prof. Ing. Ján Szolgay, PhD.**

prorektor pre vedu, výskum a doktorandské štúdium

Vypracovali: **Ing. Mgr. Mária Búciová**

vedúca Útvaru vedy a MVTS

**Ing. Andrej Takáč**

Útvar vedy a MVTS

Zdôvodnenie: Materiál sa predkladá v súlade s aktivitami úseku.

Prílohy: - Európska charta výskumných pracovníkov a Kódex správania pre nábor výskumných pracovníkov

- Vyhlásenie o záväzku rektorov slovenských vysokých škôl o prijatí princípov Európskej charty výskumných pracovníkov a Kódexu správania pre nábor výskumných pracovníkov

- Prehľad držiteľov loga HRS4R v EÚ, partnerských a pristupujúcich krajinách

Návrh uznesenia: Kolégium rektora berie na vedomie informáciu

a) s pripomienkami

b) bez pripomienok.

Stratégia ľudských zdrojov pre výskumných pracovníkov podporuje výskumné inštitúcie a organizácie pri implementácii Charty a Kódexu vo svojich politikách a postupoch. **Európska komisia udelí „HR Excellence in Research Award (HRS4R)“ inštitúciám, ktoré úspešne inicializujú proces implementácie 40-tich zásad Charty a Kódexu do svojich politík ľudských zdrojov. Akčný plán implementácie musí vychádzať z GAP analýzy adresujúcej rozdiely aktuálneho a želaného stavu vzhľadom na 40 zásad Charty a Kódexu.**

**Európska charta výskumných pracovníkov:** súbor všeobecných zásad a podmienok, ktorý definuje úlohy, povinnosti a nároky výskumníkov, zamestnávateľov a organizácií financujúcich výskum  
**Kódex správania pre nábor výskumných pracovníkov:** súbor všeobecných zásad a podmienok, ktoré by mali dodržiavať zamestnávatelia pri otvorenom, transparentnom a na zásluhách založenom nábore výskumníkov.

Cieľom implementácie princípov Charty a Kódexu je zabezpečiť, aby povaha vzťahu medzi výskumníkmi a zamestnávateľmi prispievala k úspešnej práci pri vytváraní, prenose, zdieľaní a šírení vedomostí a technologického rozvoja a k rozvoju kariéry výskumných pracovníkov, ako aj vytvorenie jednotného pracovného trhu pre výskumníkov v rámci Európskeho výskumného priestoru a zvýšenie atraktivity európskych výskumných inštitúcií pre výskumných pracovníkov vytvorením podmienok na udržateľnejšiu a príťažlivejšiu kariéru v oblasti výskumu a vývoja.

Na druhej strane nezvýši atraktivitu inštitúcie len pre výskumných pracovníkov, ktorí hľadajú nového zamestnávateľa, ale zvýši aj šance byť súčasťou projektových konzorcií. Európska Komisia taktiež avizovala, že **ocenenie HRS4R bude pravdepodobne v budúcnosti podmienkou uchádzania sa o projekty H2020, najmä v časti týkajúcej sa MSCA.**

Dňa 21. 5. 2019  sa v Banskej Bystrici, v  Aule Rotunda Ekonomickej fakulty Univerzity Mateja Bela, konala Medzinárodná konferencia s názvom **ETIKA, INTEGRITA A ZODPOVEDNOSŤ VO VÝSKUME A VZDELÁVANÍ**. Konferencia bola organizovaná CVTI s podporou UMB – jedinej inštitúcie na Slovensku, ktorá je v súčasnosti držiteľom loga HRS4R.

Konferencia nám dala príležitosť na neformálny rozhovor s **doc. PhDr. Alexandrou Bitušíkovou, PhD.,** zodpovednou za implementáciu Stratégie ľudských zdrojov pre výskumných pracovníkov a získanie európskeho ocenenia HRS4R na **UMB**. **Pani docentka prisľúbila pomoc a podporu pri uchádzaní sa o ocenenie HRS4R na STU**.


Proces získania ocenenia HRS4R je v správe paneurópskej iniciatívy pôsobiacej v 40 krajinách EURAXESS, ktorej správou je na Slovensku poverená Slovenská akademická informačná agentúra (SAIA).

Dňa 6. 6. 2019 sa v sídle **SAIA** konalo na tému HRS4R stretnutie so zástupkyňou výkonného riaditeľa **PaedDr. Karlou Zimanovou, PhD**. a manažérkou projektu **Mgr. Jankou Kottulovou, PhD.** Obe nám taktiež prisľúbili **plnú** **podporu agentúry ako aj možnosť konzultácií pri uchádzaní sa o ocenenie HRS4R na STU**.

**Orientačný časový plán počiatočnej fázy (Initial Phase) implementácie HRS4R** vychádzajúci zo skúseností UMB a odporúčaní SAIA/EURAXESS:

* jún – september 2019:
  + identifikácia dotknutých strán vo vnútri STU (vedenie univerzity a fakúlt, vedeckí pracovníci, doktorandi, študenti, ľudské zdroje, odbory, akademický senát,...),
  + návrh dozorného orgánu (Monitoring Committee),
  + návrh riadiaceho orgánu (Steering Committee),
  + návrh fakultných pracovných skupín (+ univerzitné pracoviská) so zastúpením všetkých dotknutých strán. Pracovné skupiny budú zodpovedné za vypracovanie jednotlivých fakultných GAP analýz a z nich vyplývajúcich (realistických) akčných plánov implementácie Stratégie (v slovenskom jazyku),
* september 2019:
  + písomné vyjadrenie podpory 40-tim princípom Charty a Kódexu zo strany STU a spustenie procesu uchádzania sa o ocenenie HRS4R („Letter of endorsement“ sa podáva do Bruselu Európskej Komisii prostredníctvom SAIA/EURAXESS),
* september 2019 – február 2020:
  + ustanovenie dozorného orgánu,
  + ustanovenie riadiaceho orgánu,
  + ustanovenie fakultných pracovných skupín (+ univerzitné pracoviská) so zastúpením všetkých dotknutých strán. Pracovné skupiny budú zodpovedné za vypracovanie jednotlivých fakultných GAP analýz a z nich vyplývajúcich (realistických) akčných plánov implementácie Stratégie (v slovenskom jazyku),
  + GAP analýza fakúlt (+ univerzitné pracoviská), mapovanie rozdielov súčasného stavu oproti želanému stavu vzhľadom na 40 princípov Charty a Kódexu,
* marec 2020 – jún 2020:
  + preklady a zjednotenie fakultných GAP analýz a akčných plánov,
  + odovzdanie zjednotenej univerzitnej GAP analýzy a z nej vyplývajúceho akčného plánu implementácie Stratégie na posúdenie Európskou Komisiou,
* **december 2020:** 
  + **rozhodnutie Európskej Komisie s pripomienkami,**
* december 2020 – február 2021:
  + zapracovanie prípadných pripomienok a následné odovzdanie na opätovné posúdenie Európskej komisii,
* **máj 2021 – február 2022:** 
  + **udelenie ocenenia HRS4R.**

**Procesná mapa HRS4R:**



Viac informácií nájdete tu:   
euraxess.ec.europa.eu/jobs/hrs4r